b'\n_START_ARTICLE_\nHans Reiser\n_START_SECTION_\nBarndom, utdannelse og karriere\n_START_PARAGRAPH_\nHans Reiser er f\xc3\xb8dt og oppvokst i Oakland i California. Der ble han f\xc3\xb8dt den 19. desember 1963 som barn av faren Ramon Reiser og moren Beverly Palmer. 13 \xc3\xa5r gammel avsluttet han middelskolen p\xc3\xa5 grunn av sin forakt for hva som han betraktet som overdrevent rigid, konvensjonelt skolesystem, og fordi han stadig ble mobbet og latterliggjort av sine jevnaldrende. I et intervju har han forklart at han 15 \xc3\xa5r gammel ble opptatt som student ved University of California, Berkeley. Reiser startet og avsluttet sin utdannelse ved universitetet flere ganger inntil han mottok en bachelor of science i informatikk i 1992 28 \xc3\xa5r gammel. Han tok ingen doktorgrad av samme grunn som han avsluttet middelskolen, nemlig p\xc3\xa5 grunn av sin forakt for det rigide, konvensjonelle utdanningssystemet. Han arbeidet deltid og fulltid inntil han grunnla selskapet Namesys, som hadde sin base i California. F\xc3\xb8r han startet Namesys, var Reiser ansatt ved Synopsys, IBM Research, Premenos Corp. og Accurate Information Systems.\n_START_SECTION_\nNamesys og ReiserFS\n_START_PARAGRAPH_\nReiser og hans selskap Namesys utviklet de journalf\xc3\xb8rende filsystemene ReiserFS og Reiser4. ReiserFS har v\xc3\xa6rt tilgjengelig i Linuxkjernen siden versjon 2.4.1 og har til tider v\xc3\xa6rt standard filsystem i flere linuxdistribusjoner, deriblant Novells OpenSUSE, SUSE Linux Enterprise Desktop og SUSE Linux Enterprise Server inntil 2006._NEWLINE_I kj\xc3\xb8lvannet av Hans Reisers arrestasjon i 2006 med mistanke om mord, uttrykte folk i bevegelsen for fri og \xc3\xa5pen programvare bekymringer for fremtiden til Reisers filsystem Reiser4. Jonathan Corbet, redakt\xc3\xb8r av LWN.net, argumenterte for at Reiser4 enn\xc3\xa5 ikke var moden i dets egenskaper og at Reisers krigerske forhold til fellesskapet innebar at filsystemets fremtid var begrenset i enhver henseende._NEWLINE_Like etter Reisers arrestasjon, uttalte ansatte ved Namesys at de ville fortsette \xc3\xa5 arbeide, at arrestasjonen ikke ville ha noen umiddelbar effekt p\xc3\xa5 programvarens utvikling, og at de over tid ville sikre selskapets langvarige fremtid. Den 21. desember 2006 kunngjorde Reiser at han ville selge selskapet for \xc3\xa5 kunne betale sine egne rettslige utgifter. If\xc3\xb8lge et intervju med Namesys-ansatte Edward Shishkin fra januar 2008, hadde selskapets kommersielle aktivitet opph\xc3\xb8rt, men det var ikke blitt solgt._NEWLINE_Reiser4 ble innlemmet i versjon 3.15 av Linuxkjernen den 14. august 2014.'